贈術士邵易庵
作者：何夢桂
朝代：宋

paragraphs: 易道皆萬變，萬彙寄一易。
大道降九流，至理散方術。
譬猶八面窗，八方可從入。
譬猶九達衢，九軌所由出。
道術雖二致，殊途極歸一。
得醫爲倉扁，得法爲軌革。
郭氏探錦囊，甘心步璇歷。
勿謂所執微，垂名等籍籍。
易庵挾四技，每技探易賾。
技分易不精，君獨精以密。
我愧絕韋編，所得止一畫。
一畫未爲病，錯出已什伯。
四事君盡兼，懼君苦形役。
持此應世間，化身須百億。